Poul Nyrup Rasmussen (S), 1999-05-05:
Til Keld Albrechtsen: Nu begynder festlighederne efterhånden at blive underholdende nok.
Vi kan ikke opfinde nye spørgsmål til et tema, vi har skudt os ind på, hver gang.
Kom tilbage en anden god gang, en anden god dag for at diskutere, hvordan en ny regeringskonference skal se ud.
Det diskuterer jeg gerne.
I dag skal jeg holde mig til det, jeg er blevet spurgt om.
Og det, jeg er blevet spurgt om, har været forsvarsforbeholdet.
Det har jeg svaret på.
Jeg er så også blevet spurgt, om det vil være muligt, at Danmark deltager, når EU har besluttet sig for en indsats, f.eks. minerydning, som kan sikre uskyldige mennesker en mere tryg tilværelse i de her områder.
Og der er svaret: Ja, Danmark vil da i høj grad forholde sig positivt til at deltage i en minerydningsoperation.
Det ser jeg slet ikke nogen problemer i.
Det har vi gjort før, og det vil vi da også gøre igen.
Så har jeg en lille appel til hr. Keld Albrechtsen og andre kræfter på den fløj: Skal vi ikke snart begynde at snakke om indholdet?
Altså, jeg skal ikke skjule, selv om jeg selv synes, at jeg er et tålmodigt menneske, at alt det dér med fifleri og alt det dér mistænkeliggørelse er træls; det er træls at høre på.
Drop det, hr. Keld Albrechtsen.
Lad os snakke om indholdet.
Svaret vil jeg gerne have nu, selv om det ikke er mig, der skal spørge; men man kan jo have lidt tolerance også over for ens modpart.
Jeg har ikke mere at tilføje i øvrigt, men venter spændt på Enhedslistens svar.
Til det første om forbeholdet ligger det fuldstændig således, at forbeholdet er intakt, som jeg hele tiden har sagt.
Det er der ingen tvivl om.
Sådan er det.
Teksten i forbeholdet er lige så klar, må jeg sige til hr. Keld Albrechtsen.
Den lyder: »Danmark deltager ikke i udarbejdelsen og gennemførelsen af Unionens afgørelser og aktioner, som har indvirkning på forsvarsområdet, men Danmark vil ikke hindre, at der udvikles et snævrere samarbejde mellem medlemsstaterne på dette område.«
Og sådan er det.
Mere er der ikke at sige om det.
Klar tale.
Det gør jeg i hvert fald ikke.
Når det gælder Romano Prodi, så har jeg ikke set Romano Prodis tale og kan derfor ikke forholde mig til den i dag.
Vi kommer tilbage til Romano Prodis program, når han har sammensat sin Kommission, men hr. Keld Albrechtsen ved jo også godt, hvem det er, der træffer de politiske beslutninger i EU.
Det er Det Europæiske Råd, og det er Rådet for Almene Anliggender, og det er de andre specialråd, som de enkelte ministre deltager i.
Det er et samarbejde mellem regeringer, som træffer de politiske beslutninger.
Dermed har jeg også sagt, at der kommer et tidspunkt, hvor vi naturligvis, når vi har fået den nye Kommission udpeget og sammensat, genoptager arbejdet på en lang række felter, og så kan vi jo komme tilbage til nogle af de spørgsmål, som hr. Keld Albrechtsen stiller.
Til spørgerens påpegen af geografien må jeg sige, at vi har startet på en proces nu.
Man kan sige, at de yderste grænser er det transatlantiske område.
De naturlige grænser vil være det europæiske område.
Præcisionen vil jeg gerne komme tilbage til, når vi har været i gang med den næste del af processen, som bliver en drøftelse dels i Køln i
forbindelse med vores topgruppemøde dér og dels en opfølgende drøftelse i NATO
Det bliver jo et samspil mellem de to organer.
Så blev jeg spurgt, om der var mulighed for, at andre lande kunne deltage i disse operationer, og det kan jeg bedst besvare ved simpelt hen at henvise til dokumentet fra Washington, for det vil der i høj grad være.
Man siger oven i købet meget tydeligt og sådan frit fra leveren oversat her fra Washington - jeg har selv været med til at vedtage det - at vi tillægger det yderste betydning at sikre den størst mulige deltagelse, også af ikke-EU-medlemslande i sådanne operationer, byggende på gensidige konsultationer og arrangementer.
Vi har også noteret os Canadas interesse i at deltage
, og jeg er helt sikker på, at vi i fremtiden vil se en række opgaver, hvor en række øst- og centraleuropæiske lande vil deltage, og hvor nordiske lande ud over Danmark vil deltage. Så svaret er: Ja, der vil komme en spredning.
Det vil ikke kun være EU-medlemslande, der vil deltage.